钦定古今图书集成/方舆汇编/职方典/第1146卷 > 《孙公修堤记》黎巽
## 钦定古今图书集成/方舆汇编/职方典/第1146卷 > 《孙公修堤记》黎巽

郢出石城，三十里为翟家口，又四十里为马家㭰，又
四十里为操家口。三口皆汉江东堤，上接黄家湾，中
联留连口，为一带保障。内而皇庄，外而锺、京、潜、景四
县，武、荆两卫田土赖焉。盖其源出嶓冢，为古七泽之
云梦。《禹贡》曰：“云土梦作乂。”则当时七泽，已堙其二。况
云梦泽之小者，方九百里，迄今二千馀百年，无复故
道。一遇洚水，浩淼冲突，堤岸善崩。岁癸巳，暑雨浸淫，
黄家湾三口告决，备府分筑黄家湾。今所称杜公堤
者，三口属之有司军卫，三年而功罔成。其在翟操，倒
口成潭，马潭尤深阔，风起水涌，行舟多危，难施工力，
议修议废者纷纷靡定。岁丙申，滇南慕忠孙公自粤
西擢佐承天太守临胊常公，以公有水利堤工之责，
先期区列四邑两卫受利多寡，牒带厅司理南充锦
吾杜公派夫有差。维是潜江以该邑堤多而民无馀力。议动帑金为夫值。常公悉其事，请于守道定海
薛公，以锺邑幕吴君承周，司翟家口，益以承天卫屯
夫京山幕喻君时雍，景陵幕徐君仁荆，卫户侯张君
四维，分工筑操家口而马家嘴，则功大难图。责致仕
云南蒙自县丞王杜、河南张葛县典史王相、陜西淳
化县典史刘锳、儒官何崇科、耆民孙绪、何宗堂、李时
美、周汴等，分领潜江夫值募近堤人夫协赞钟祥二
尹刘君汝安、京山二尹王君宠董其役，总理三堤，付
之孙公。公下车甫三日，即乘舟往来三家决口，相地
制宜，条示方略。命典史吴君引翟家断堤潭水达于
江。弓分操家丈尺，刻期清分，委官成效。而马潭则命
填土，由浅及深，俾土源源而来，深者渐浅，浅者渐平，
由是画区施畚锸。昔之巨壑，日充月盈，骎骎乎皆平
土矣。公虑沙土勿坚，务在博厚，议堤脚阔一十二丈，
结顶三丈，高三丈，论个工以列勤惰，不必点示而夫
自齐。用铁钻以探，虚实不分。“𥔲而筑自密。且许随
便雇倩，免远者裹粮，禁私书请托，俾穷民无怨。”郡庠
生曹试者，一日补工八百，翟堤深有赖焉。察武昌卫
堤，工多军少，竭力难堪，捐金十二助之。王相等亦各
愿输粟招募，以终其事。各官承委受戒命惟谨，即一
薪一蔬，不扰于民，有不待刑驱力迫，而军民咸子来
趋事者。越三月，厥工告成。蜿蜿蜒蜒，萦绕若玉绳然，
与黄家湾堤并峙矣。乃其善后，沿堤栽草，以俟根缠
而土实；傍堤树柳，欲使茂密而御涛。太守常公佥议
鸠铸铁犀，每堤各二，以镇蛟龙水怪。丁酉夏，淫雨数
来报武昌故堤冲决。时常公入觐，公署府事，复请于
分守道薛公，再议修筑。悯有司军卫民力既竭，详动
府仓银为工费，“堤与皇庄茶园休戚相关，启楚殿下
加帮茶园”，行经历司呈请备府杜公分筑，杜公慨然
许之，命佥书刘公司其事。孙公于是檄锺、景、京三县
承、荆两卫，募夫担土，详委显陵、沔阳经历徐君应道、
方君百里、承天卫千户唐君曾、张君友颜、荆州卫百
户蒋君尚忠分督。至是，自石城迄多宝湾堤，旧新相
接百馀里，青草芳菲，绿柳袅娜，屹然称永利矣。公方
议修永镇观堤，兼岁岁相培各堤，以图永久。戊戌十
月，公有督运大木之委，去之。明年，典史王相以马堤
工巨成，艰应图祠祀，谋诸刘锳、孙绪、何宗堂、李时美、
何崇科、孙纹、周汴，量力捐赀，构祠三楹，门二枨，东西
翼以小屋，刻绘许真君像。住僧舟宝奉香火。岁时伏
腊，随父老列拜，祈祥弭灾。创始于庚子三月。暨六月，
工将落成，时公运竣，旋府，过堤嘉之。无何，公复代觐。
报迁去之日，王相等德公出阳春门，遮道扳辕不可
得，留靴纪爱；复举觞为寿，泣饯于祠，备猪酒劳公。仆
从公连饮三觞，固辞猪酒，命为工匠费，仍手书扁联，
捐俸金付相等补所未备。祠既成，相等以巽校《仇郡
志》，核实知真，丐记其石。巽不能辞，援笔以记修筑之
颠末，若公历履，具载《道素录》。佐郢善政，郡缙绅大夫
士庶，有碑有歌，以永去思，巽无容赘，从事兹祠者，碑
左列焉。公讳继先，江宁人